Broj: 711-I-2121-P-38-21/22-06-23

Zagreb, 16. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom neanonimne prijave podnesene protiv **dužnosnika Angela Matticha, općinskog načelnika Općine Višnjan,** na 186. sjednici, održanoj 16. rujna 2022., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Angela Matticha, općinskog načelnika Općine Višnjan, zbog moguće povrede članka 7. točke c) ZSSI/11-a, koja proizlazi iz donošenja Odluke o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, dana 1. veljače 2021., kojom je prihvatio vlastitu ponudu za zamjenu nekretnine u vlasništvu Općine Višnjan oznake k.č.br. … za nekretnine u njegovu vlasništvu oznake k.č.br. … i 1/3 dijela k.č.br. …., sve KO Višnjan, te sklapanja Ugovora o zamjeni nekretnina, KLASA: 943-01/21-01/01, URBROJ: 2167-03-01-21-14, od 12. veljače 2021., u kojem je kao druga ugovorna strana dužnosnik sudjelovao kao fizička osoba, a kojim je utvrđena zamjena navedenih nekretnina.**
2. **Poziva se dužnosnik Angelo Mattich da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je 8. veljače 2021. zaprimilo neanonimnu prijavu mogućeg sukoba interesa podnesenu protiv dužnosnika Angela Matticha, općinskog načelnika Općine Višnjan, koja je u knjizi ulazne pošte Povjerenstva zaprimljena pod brojem: 711-U-523-P-38/21-01-2, povodom koje je otvoren predmet broj P-38/21.

U prijavi se u bitnom navodi da je dužnosnik 1. veljače 2021. donio Odluku o odabiru najpovoljnijeg ponuditelja kojom je prihvatio odluku za stjecanje općinskih nekretnina putem zamjene nekretnina, a koja se odnosi na nekretnine u njegovom vlasništvu. U prijavi se navode drugi akti Općine koje prethode ovoj odluci dužnosnika.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

Slijedom navedenog, Povjerenstvo utvrđuje kako će predmet P-38/21, koji je otvoren prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI/11-a.

Člankom 3. stavkom 1. točkom 39. ZSSI/11-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

 Uvidom u Registar dužnosnika utvrđeno je da je Angelo Mattich obnašao dužnost općinskog načelnika Općine Višnjan u razdoblju od 26. svibnja 2017. do 24. svibnja 2021., te da istu dužnost obnaša i od 25. svibnja 2021., te je stoga, povodom obnašanja navedene dužnosti, u obvezi postupati sukladno odredbama ZSSI/11-a.

Dopisom broj: 711-I-345-P-38/21-02-11 od 24. veljače 2021. Povjerenstvo je od Općine Višnjan u svrhu provjere osnovanosti i vjerodostojnosti navoda prijave zatražilo dostavu Odluke o prodaji nekretnina u vlasništvu/suvlasništvu Općine Višnjan („Službeni glasnik Općine Višnjan“, broj broj 4/18.), Odluke o prodaji nekretnina u vlasništvu/suvlasništvu Općine Višnjan („Službeni glasnik Općine Višnjan“, broj 3/19.), Odluke o prodaji nekretnina i zamjeni nekretnina u vlasništvu/suvlasništvu Općine Višnjan („Službeni glasnik Općine Višnjan“, broj 3/20.), Statut Općine Višnjan („Službeni glasnik Općine Višnjan“ broj 1/13. i 3/17.) te Zapisnik o otvaranju i ocjeni najpovoljnije ponude KLASA: 943-01/21-01/011, URBROJ: 2167-03-01/21-09 od 28. siječnja 2021. Također je zatraženo dostaviti očitovanje o tijeku navedenih postupaka do donošenja Odluke o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, od 1. veljače 2021. te očitovanje na okolnost je li dužnosnik Angelo Mattich poduzimao bilo kakve radnje u navedenom postupku.

Na spomenuto traženje Općina Višnjan, Jedinstveni upravni odjel, očitovao se dopisom KLASA: 050-02/21-01/01, URBROJ: 2167-03-01-21-02, od 4. ožujka 2021. uz koji je dostavljena predmetna dokumentacija te je navedeno da je općinski načelnik Angelo Mattich sukladno ovlastima iz članka 56. Statuta Općine Višnjan i ovlaštenjima određenima Odlukama Općinskog vijeća raspisao Javni natječaj za prodaju i zamjenu nekretnina, KLASA: 943-01/21-01/01, URBROJ: 2167-03-01-21-01, dana 13. siječnja 2021. te na temelju Zapisnika o otvaranju i ocjeni najpovoljnije ponude, KLASA: 943.01/21-01/01, URBROJ: 2167-03-01/21-09, od 28. siječnja 2021. donio Odluku o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-01/10, dana 1. veljače 2021. Također se navodi da su na temelju prethodne Odluke sklopljena četiri ugovora o kupoprodaji nekretnina u vlasništvu Općine Višnjan i jedan ugovor o zamjeni nekretnina u vlasništvu Općine Višnjan.

Uz navedeni dopis Općine Višnjan dostavljen je Sporazum o osiguranju zemljišta za izgradnju prometnice kroz poslovnu zonu Višnjan-Milanezi, KLASA: 023-08/11-01/5, URBROJ: 2167-03-01/11-01, od 28. siječnja 2011. te je Povjerenstvo uvidom u isti utvrdilo da je navedeni Sporazum sklopljen između Općine Višnjan, zastupane po zamjeniku općinskog načelnika Grazianu Černeka, i Angela Matticha, kojim je definirana namjera za osiguranje dijela zemljišta za izgradnju prometnice kroz poslovnu zonu Višnjan-Milanezi na dijelu k.č.br. …, … i … KO Višnjan. Istim Sporazumom Općina Višnjan se obvezala izraditi prijedlog parcelacije zemljišta sukladno idejnom projektu te su se ugovorne strane usuglasile da će nakon izvršene parcelacije i provedbe u katastru i zemljišnim knjigama izvršiti zamjenu nekretnina i to dijelova k.č.br. …, … i … za dio k.č.br. … koji graniči s k.č.br. …, sve KO Višnjan, a što će se definirati posebnim ugovorom.

Na osnovi spomenutog Sporazuma, Angelo Mattich je 14. prosinca 2020. Općinskom vijeću Općine Višnjan podnio zahtjev za zamjenu nekretnina (dostavljen također uz dopis Općine Višnjan od 4. ožujka 2021.) kojim je predložio zamjenu na način da Općina Višnjan postane vlasnik k.č.br. … površine 210 m² i suvlasnik 1/3 na k.č.br. … površine 630 m², a predlagatelj vlasnik k.č.br. … površine 510 m², pri čemu za razliku ne potražuje naknadu. Ako Općina Višnjan ne bi pristala na zamjenu, podnositelj je zatražio da se u kraćem roku vrati u prvobitno stanje dio k.č.br. … KO Višnjan.

Povjerenstvo je uvidom u dostavljenu Odluku o imenovanju Povjerenstva za ocjenu i odabir najpovoljnije ponude za raspolaganje nekretninama u vlasništvu/suvlasništvu Općine Višnjan, KLASA: 023-08/17-01-55, URBROJ: 2167-03-01-17-01, utvrdilo da je istu donio Angelo Mattich, općinski načelnik Općine Višnjan, dana 22. rujna 2017. Prema članku 2. navedene Odluke poslovi spomenutog Povjerenstva su utvrđivanje koje su ponude na natječaj pravodobne i potpune te utvrđivanje popisa ponuditelja koji ispunjavaju formalne uvjete propisane natječajem kao i podnošenje izvješća i predlaganje najpovoljnijeg ponuditelja općinskom načelniku.

Uvidom u dostavljenu Odluku o prodaji i zamjeni nekretnina u vlasništvu/suvlasništvu Općine Višnjan, KLASA: 023-05/20-01/03, URBROJ: 2167-01-03/20-21, koju je 23. prosinca 2020. donijelo Općinsko vijeće Općine Višnjan, utvrđeno je da je u članku II. iste Odluke navedeno da će se putem javnog natječaja izložiti zamjeni nekretnina u vlasništvu/suvlasništvu Općine Višnjan za suvlasnički dio nekretnine u vlasništvu fizičke osobe, među ostalim, nekretnina k.č.br. ..., površine 510 m², za k.č.br. …, površine 210 m², i udio 1/3 k.č.br. …, površine 535 m², sve KO Višnjan. Istom je Odlukom općinski načelnik Općine Višnjan ovlašten, pored ostalog, raspisati javni natječaj i zaključiti kupoprodajni ugovor.

Povjerenstvo je uvidom u dostavljenu ponudu Angela Matticha utvrdilo da je zaprimljena u Općini Višnjan 25. siječnja 2021. te da se odnosila na zamjenu nekretnine k.č.br. … za nekretninu k.č.br. …, i udio 1/3 k.č.br. …, sve KO Višnjan.

Uvidom u dostavljeni Zapisnik o otvaranju i ocjeni najpovoljnije ponude, KLASA: 943-01/21-01/01, URBROJ: 2167-03-01/21-9, od 28. siječnja 2021. utvrđeno je da se u istom navodi da je pristigla ponuda Angela Matticha za zamjenu nekretnine k.č.br. … za k.č.br. …, i udio 1/3 k.č.br. …, sve KO Višnjan.

Uvidom u dostavljenu Odluku o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, od 1. veljače 2021. utvrđeno je da je istu donio Angelo Mattich, općinski načelnik Općine Višnjan, te da je njome utvrđeno prihvaćanje ponude Angela Matticha za zamjenu nekretnine k.č.br. … za k.č.br. …, i udio 1/3 k.č.br. …, sve KO Višnjan, kao i da će se ugovor o zamjeni nekretnina sklopiti u roku 15 dana od donošenja iste Odluke.

Povjerenstvo je uvidom u Ugovor o zamjeni nekretnina, KLASA: 943-01/21-01/01, URBROJ: 2167-03-01-21-14, od 12. veljače 2021., ovjerenog kod javnog bilježnika Anke Poropat u Višnjanu, broj: Ov-490/2021, utvrdilo da je taj Ugovor sklopila Općina Višnjan, zastupana po općinskom načelniku Angelu Mattichu, i Angelo Mattich. U članku 1. navedenog Ugovora ugovorne strane su suglasno utvrdile da je prva ugovorna strana upisana kao zemljišnoknjižni vlasnik k.č.br. …, a druga strana kao zemljišnoknjižni vlasnik kč.br. … i 1/3 dijela k.č.br. …, sve KO 323802 Višnjan te su u članku 2. strane sporazumno utvrdile da su suglasne međusobno zamijeniti nekretnine i to k.č.br. … za k.č.br. …. i 1/3 dijela k.č.br. …

Statutom Općine Višnjan (Službeni glasnik Općine Višnjan, br. 1/13. i 3/17.) u članku 56. točki 5. propisano je da u obavljanju izvršne vlasti općinski načelnik odlučuje o stjecanju i otuđenju pokretnina i nekretnina i raspolaže ostalom imovinom u skladu sa zakonom i ovim statutom u vlasništvu Općine čija pojedinačna vrijednost ne prelazi 0,5% iznosa prihoda bez primitaka ostvarenoj u godini koja prethodi godini u kojoj se odlučuje o stjecanju i otuđenju nekretnina i pokretnina, a najviše do 1.000.000,00 kn, ako je stjecanje i otuđivanje planirano u proračunu i provedeno u skladu sa zakonskim propisima.

Nastavno na zaprimljenu dokumentaciju i očitovanje Povjerenstvo je dopisom broj: 711-I-1670-P-38/21-04-11 od 19. listopada 2021. od Općine Višnjan zatražilo očitovanje tko je bio predlagatelj Odluke Općinskog vijeća o prodaji i zamjeni nekretnina u vlasništvu/suvlasništvu Općine Višnjan, KLASA: 023-05/20-01/03, URBROJ: 2167-01-03/20-21, od 23. prosinca 2020. te koji su razlozi zamjene zemljišta k.č.br. … za k.č.br. … i udio 1/3 k.č.br. … KO Višnjan i na koji je način utvrđivana vrijednost navedenih nekretnina.

Na spomenuto traženje Općina Višnjan, Jedinstveni upravni odjel, očitovao se dopisom KLASA: 050-02/21-01/01, URBROJ: 2167-03-01-21-04, od 24. prosinca 2021. u kojem je navedeno da je 14. prosinca 2020. zaprimljen zahtjev stranke KLASA: 940-01/20-01/46, koji je upućen na Općinsko vijeće, te da je u zahtjevu navedeno da je 28. siječnja 2011. sklopljen Sporazum o osiguranju zemljišta za izgradnju prometnice kroz poslovnu zonu Višnjan-Milanezi. Sukladno navedenom Sporazumu izgrađena je prometnica na k.č.br. … KO Višnjan i do dana podnošenja zahtjeva stranke nisu riješeni vlasnički odnosi.

U dopisu se dalje navodi da je uvidom u dostupnu dokumentaciju utvrđeno da je razlog zamjene zemljišta bilo ispunjenje ranije preuzetih obveza Općine Višnjan – osiguranje zemljišta za izgradnju prometnice kroz poslovnu zonu Višnjan-Milanezi, a koja prometnica je izgrađena sukladno izdanoj potvrdi glavnog projekta KLASA: 361-03/11-03/21, URBROJ: 2163/1-18-05/5-11-7, od 3. ožujka 2011. Također se navodi da je uvidom u dostavljenu geodetsku izmjeru s iskazom površina i pregledom terena na k.č.br. … KO Višnjan utvrđeno da je izvršeno nasipavanje dijela čestice bez prethodno riješenih vlasničkih odnosa ili dobivene suglasnosti te da nije točno utvrđeno kada je izvršeno nasipavanja navedene k.č.br. u suvlasništvu fizičke osobe i Republike Hrvatske. Radi utvrđivanja vrijednosti nekretnina k.č.br. … i k.č.br. … KO Višnjan, kao i troškova vraćanja u prvobitno stanje k.č.br. … KO Višnjan, naručeni su procjembeni elaborati. Procjembenim elaboratom tržišne vrijednosti nekretnina od 22. lipnja 2020. vrijednost k.č.br. … KO Višnjan utvrđena je u iznosu od 53.300,00 kn, a vrijednost k.č.br. … KO Višnjan 20.200,00 kn, dok je elaboratom s osiguranjem dokaza o zatečenom stanju pošljunčanog puta izvedenom na dijelu k.č.br. … te procjeni vrijednosti radova na vraćanju puta u prvobitno stanje od 10. prosinca 2020. utvrđena vrijednost zemljanih radova vraćanja k.č.br. … KO Višnjan u prvobitno stanje u iznosu od 153.538,40 kn. Na osnovi suvlasničkih odnosa, fizičkoj osobi pripadalo je obeštećenje u 1/3 vrijednosti zemljanih radova, odnosno 51.179,47 kn. U dopisu se zaključno navodi da je uvidom u razliku vrijednosti nekretnine i troškova vraćanja u prvobitno stanje utvrđenih elaboratima proizašlo da je vrijednost vraćanja u prvobitno stanje k.č.br. … KO Višnjan i zemljišta iz Sporazuma o osiguranju zemljišta za izgradnju prometnice k.č.br. … KO Višnjan veća od vrijednosti k.č.br. … KO Višnjan u iznosu 18.079,47 kn u korist Općine Višnjan, slijedom čega se pristupilo zamjeni nekretnina.

Uvidom u Zapisnik s 25. redovne sjednice Općinskog vijeća Općine Višnjan održane 23. prosinca 2020., KLASA: 023-08/21-01/01, URBROJ: 2167-01-03-21-02, od 24. veljače 2021., koji je dostavljen uz spomenuti dopis Općine Višnjan, Povjerenstvo je utvrdilo da je Općinsko vijeće na navedenoj sjednici, na kojoj je bio prisutan i Angelo Mattich, općinski načelnik Općine Višnjan, donijelo Odluku o prodaji i zamjeni nekretnina u vlasništvu/suvlasništvu Općine Višnjan.

Također, uvidom u Procjembeni elaborat tržišne vrijednosti nekretnine u naravi zemljišta na području Općine Višnjan u predjelu poslovne zone Milanezi-Višnjan od 22. lipnja 2020., izrađen po stalnom sudskom vještaku graditeljske struke dipl. inž. arh. Mladenu Bakranu, a koji je dostavljen uz spomenuti dopis Općine Višnjan, Povjerenstvo je utvrdilo da je istim utvrđena vrijednost nekretnine oznake k.č.br. … KO Višnjan u iznosu od 20.200,00 kn, a nekretnine oznake k.č.br. … KO Višnjan 53.300,00 kn.

Uvidom u Elaborat s osiguranjem dokaza o zatečenom stanju pošljunčanog puta izvedenom u dijelu na k.č. br. … te procjeni vrijednosti radova na vraćanju puta u prvobitno stanje (trasa k.č. …), obje KO Višnjan, tržišne vrijednosti nekretnine u naravi zemljišta na području Općine Višnjan od 10. prosinca 2020., izrađen po stalnom sudskom vještaku graditeljske struke dipl. inž. arh. Mladenu Bakranu, a koji je također dostavljen uz spomenuti dopis Općine Višnjan, Povjerenstvo je utvrdilo da ukupna građevinska vrijednost zemljanih radova na vraćanju pošljunčanog puta na k.č.br. … izvedenom u dijelu van trase na k.č.br. …, obje KO Višnjan, u prvobitno stanje iznosi 153.538,40 kn.

Naručitelj spomenutih elaborata bila je Općina Višnjan.

Uvidom u zemljišne knjige Općinskog suda u Pazinu, Zemljišnoknjižnog odjela Poreč-Parenzo, utvrđeno je da je pravo vlasništva Angela Matticha na k.č.br. … KO Višnjan uknjiženo temeljem Ugovora o zamjeni nekretnina, ovjerenog kod javnog bilježnika Anke Poropat u Višnjanu, broj: Ov-490/2021 dana 12. veljače 2021. kao i da je temeljem istog Ugovora uknjiženo pravo vlasništva Općine Višnjan na k.č.br. … KO Višnjan i na 1/3 dijela k.č.br. … KO Višnjan.

Člankom 1. ZSSI/11-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI/11-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI/11-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz prikupljene dokumentacije i očitovanja Općine Višnjan Povjerenstvo je utvrdilo da je dužnosnik Angelo Mattich, kao općinski načelnik Općine Višnjan donio Odluku o odabiru najpovoljnijih ponuditelja, KLASA: 943-01/21-01/01, URBROJ: 2167-03-01/21-10, dana 1. veljače 2021. kojom je, pored ostalog, utvrđeno da se prihvaća njegova ponuda za zamjenu nekretnine u vlasništvu Općine Višnjan oznake k.č.br. … za nekretnine u njegovom vlasništvu oznake k.č.br. … i 1/3 dijela k.č.br. …, sve KO Višnjan. Također, u izvršenju navedene Odluke dužnosnik Angelo Mattich je kao osoba koja zastupa Općinu Višnjan ispred iste Općine sklopio sam sa sobom kao drugom ugovornom stranom Ugovor o zamjeni nekretnina, KLASA: 943-01/21-01/01, URBROJ: 2167-03-01-21-14, dana 12. veljače 2021. kojim je utvrđena navedena zamjena nekretnina.

Dužnosnik ne može donositi odluke i poduzimati radnje temeljem kojih stječe neku osobnu korist, jer u toj situaciji na njegovu nepristranost mogu utjecati njegovi privatni interesi, odnosno tada postupa suprotno svrsi izvršavanja ovlasti u javnom interesu.

Slijedom navedenom, Povjerenstvo je zaključilo da se u opisanom slučaju radi o mogućoj povredi odredbe članka 7. točke c) ZSSI/11-a.

 Sukladno odredbi članka 39. stavka 3. ZSSI/11-a, poziva se dužnosnik Angelo Mattich da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

 Slijedom navedenog, Povjerenstvo je donijelo odluku kako je navedeno u izreci ovoga akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Dužnosnik Angelo Mattich, osobnom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana